**Svetové finále motokár úspešné aj pre Slovákov!**

**08.7.2023, Orechová Potôň - Svetové finále motokár seriálu SODI WORLD SERIES, organizované v dňoch 5.-8. júla v motokárovom centre na SLOVAKIA RINGU prinieslo množstvo dramatických momentov a hlavne viacero úspechov aj pre slovenských zástupcov.**

Prestížneho podujatia, jedného z najväčších výrobcov motokár na sveta- značky SODI, sa zúčastnilo 360 jazdcov z vyše 40 krajín sveta. Tí počas štyroch dní zvádzali neľútostné súboje vo viacerých kategóriách, zbierali body a postupovali až do sobotného vyvrcholenia, kde sa stretli tí najlepší z najlepších. Pre Slovákov sa najúspešnejšou napokon stala kategória detí, v ktorej svoje prvenstvo získal **Maximilián Sovič** zo Slovakia Karting Clubu. V kategórii junior si zo Slovákov najlepšie počínal **Richard Benka** z rovnakého klubu, keď obsadil krásne tretie miesto. Rýchlejší boli len druhý Brit Jeremy Swan-Montgomory a prvý Slovinec Nejc Kosenina.

V ženskej kategórii zo Slovákov najlepšie obstála **Stella Khurova** z Fibo Karting, prvé miesto si odniesla Abi Sanders z Veľkej Británie.

Šprintová, mužská kategória, bola rozdelená do troch skupín podľa získaných bodov v jednotlivých kvalifikáciách. V prvej, najrýchlejšej a najťažšej skupine, si najlepšie počínal **Tomáš Miksa** z domáceho Slovak Karting Centra, ktorý štartoval z jedenásteho miesta a ktorý z úvodných kolízii na prvých priečkach vyťažil asi najviac a preteky dokonca chvíľu aj viedol. Napokon však obsadil výbornú šiestu priečku a stal sa tak najúspešnejším Slovákom v šprintovej kategórii. V druhej skupine šprintérov si najlepšie počínal náš **Sebastián Pástor** z Fibo Karting keď v dramatických pretekoch vyhral pred Rusom Daniilom Lashinom a tretím Dominikom Oreskovicom z Chorvátska. V poslednej, tretej skupine šprintových pretekov vyhral Nemec Timo Schmid pre naším Slovákom **Lukášom Vidom** z Kart One Arény a tretím Maďarom Martinom Nedermullerom.

V rámci svetového finále sa v piatok uskutočnili aj tímové, 12h vytrvalostné preteky, do ktorých odštartovalo 44 tímov z 26 krajín sveta. Presne o polnoci sme sa dozvedeli meno víťazného tímu, ktorým sa stal minuloročný víťaz našich 24h pretekov - **PF RACING tím z Nemecka**. Druhé miesto putuje do Talianska pre tím PFV a tretie do Portugalska pre tím PS&A – ADVOGADOS. Najlepšie zo Slovákov obstál tím Young&Wild, ktorý skončil na jedenástom mieste, slovenský tím Kart Masters obsadil v pretekoch napokon 29. miesto.

**O SWS**

Preteky SWS sa počas celého roka konajú vo všetkých kútoch sveta na rôznych motokárových dráhach, ktoré používajú motokáry značky SODI. V súčasnej dobe predstavuje SWS svetovo najväčší formát motokárového pretekania pre bežnú verejnosť. V SWS systéme je aktuálne registrovaných vyše 70 tisíc jazdcov z 300 krajín sveta, ktorí počas roka jazdia a súťažia na bežných motokárach z lokálnych požičovní a postupne zbierajú body za každé preteky do celkového hodnotenia. Každý rok sa potom tí najlepší z každej krajiny stretnú vo veľkom svetovom finále - v piatich kategóriách, v niektorej hosťujúcej krajine. Tento rok si francúzsky promotér vybral práve Slovensko a motokárové centrum na SLOVAKIA RINGU pre svoje veľkolepé finále.

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť.*

*SLOVAKIA RING pri Orechovej Potôni predstavuje jedinečný areál - jediný svojho druhu na Slovensku. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu vo vynovenom* ***off-road areáli*** *a užiť si relax v hoteli. Súčasťou širšieho areálu je aj* ***Malkia Park*** *-**útočisko pre exotické zvieratá. K novým atrakciám patrí tiež* ***Vojenské múzeum.*** *Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie. Poslednou akvizíciou v areáli je špičkové* ***Slovenské motokárové centrum*** *a jeho vonkajšia dráha dlhá 1170m. To ponúka bezkonkurenčný priestor pre aktívne jazdy na motokárach pre deti, dospelých ale aj majiteľov vlastných motokár. Centrum a dráha je ako jediná na Slovensku homologizovaná licenciou CIK-FIA.*

**GENERÁLNYM REKLAMNÝM PARTNEROM OKUHU JE OMV SLOVENSKO.**

**Ďalšie informácie:**

|  |  |
| --- | --- |
| Ing. Peter Pecze Marketing Director, SLOVAKIA RING mobil: +421 911 423 134 e-mail: pecze@slovakiaring.sk |  |